Justitsminister Morten Bødskov (S) var ved at tabe næse og mund ved afslutningen af et åbent samråd i Folketingets retsudvalg om legalisering af hash, da en tilhører pludselig rejste sig op og tændte en joint.

- Fri hash, råbte tilhøreren, mens han fik ild på sin joint.

Selv om der er rygeforbud på Christiansborg, blev en af Folketingets betjente roligt siddende, hvorpå en af retsudvalgets sekretærer skyndsomt bad tilhøreren om at slukke jointen.

- Gu' vil jeg ej, lød det vrissende fra tilhøreren, hvorpå han forlod lokalet.

Det fik Venstres medlem af udvalget, Kristian Pihl Lorentzen, til at spørge, om der ikke kunne blive luftet ud i lokalet.

- Det var jo ved at tage en skæv drejning, så vi trængte til lidt frisk luft, lød det fra Kristian Pihl Lorentzen efter samrådet.

Selv om Enhedslistens retspolitiske ordfører, Pernille Skipper, forsøgte at overtale justitsminister Morten Bødskov til at gennemføre en legalisering af hash, fik hun ingen opbakning.

Det irriterede mange af de over 20 tilhørere, der var mødt op for at støtte hende.

En kvindelig tilhører viste et tørklæde med påskriften 'Fri hash't, da hun forlod lokalet, men hun fik også lov til at gå i fred.

Normalt er Folketingets betjente meget strikse med at gribe ind over for uromagere, men da hverken retsudvalgets formand, Tom Behnke (K), der også er politibetjent, eller justitsminister Morten Bødskov reagerede, valgte alle at tage situationen med et skævt smil.